Vrou kritiek ná kopskootDie pad in Roodepoort waar die vrou aangetref is. (Foto: Netcare 911) ŉ Vrou is in ŉ bedenklike toestand na ŉ hospitaal geneem nadat sy oënskynlik eers aangerand en toe in die kop geskiet is. Shawn Herbst, woordvoerder van Netcare 911, het gesê die vrou is Donderdagoggend digby Abraham van Wyk-weg in Rietvlei, Roodepoort, aangetref. “Paramedici het haar ondersoek en bevind dat sy in ŉ bedenklike toestand verkeer,” het Herbst gesê. Sy is op die toneel behandel, aan lewensondersteunende masjiene gekoppel en inderhaas vir behandeling na ŉ hospitaal geneem. “Die polisie ondersoek die omstandighede wat tot die skietery gelei het,” het Herbst gesê.